Document ID: 32011D0253

РЕШЕНИЕ ЗА ИЗПЪЛНЕНИЕ НА КОМИСИЯТА
от 26 април 2011 година
за признаване по принцип на пълнотата на документацията, представена за подробен преглед с оглед на възможното включване на метобромурон, S-абсцизова киселина, Bacillus amyloliquefaciens subsp. plantarum D747, Bacillus pumilus QST 2808 и Streptomyces lydicus WYEC 108 в приложение I към Директива 91/414/ЕИО на Съвета
(нотифицирано под номер C(2011) 2675)
(текст от значение за ЕИП)
(2011/253/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 6, параграф 3 от нея,
като има предвид, че:
(1)
В Директива 91/414/ЕИО се предвижда изготвянето на списък на Европейския съюз на активни вещества, разрешени за включване в състава на продукти за растителна защита.
(2)
На 15 декември 2010 г. Belchim crop protection NV/SA представи на органите на Франция документация относно активното вещество метобромурон със заявление за включването му в приложение I към Директива 91/414/ЕИО.
(3)
На 9 декември 2010 г. Valent BioScience Corporation представи на органите на Нидерландия документация за активното вещество S-абсцизова киселина със заявление за включването му в приложение I към Директива 91/414/ЕИО.
(4)
На 21 октомври 2010 г. Mitsui AgriScience International SA/NV представи на органите на Германия документация относно активното вещество Bacillus amyloliquefaciens subsp. plantarum щам D747 със заявление за включването му в приложение I към Директива 91/414/ЕИО.
(5)
На 3 декември 2010 г. AgraQuest Inc представи на органите на Нидерландия документация за активното вещество Bacillus pumilus щам QST 2808 със заявление за включването му в приложение I към Директива 91/414/ЕИО.
(6)
На 6 август 2010 г. FuturEco BioScience SL представи на органите на Нидерландия документация за активното вещество Streptomyces lydicus щам WYEC 108 със заявление за включването му в приложение I към Директива 91/414/ЕИО.
(7)
Органите на Франция, Нидерландия и Германия уведомиха Комисията, че след първоначалното разглеждане на документацията за въпросните активни вещества става ясно, че тя отговаря на изискванията за данните и информацията, определени в приложение II към Директива 91/414/ЕИО. Представената документация удовлетворява също така изискванията за данните и информацията, определени в приложение III към Директива 91/414/ЕИО, по отношение на един продукт за растителна защита, съдържащ разглежданите активни вещества. В съответствие с член 6, параграф 2 от Директива 91/414/ЕИО впоследствие документацията беше изпратена от заявителите до Комисията и до другите държави-членки и беше предоставена на Постоянния комитет по хранителната верига и здравето на животните.
(8)
С настоящото решение следва официално да се потвърди на равнището на Съюза, че по отношение на документацията се счита, че тя принципно отговаря на изискванията за данните и информацията, определени в приложение II, и - поне за един продукт за растителна защита, съдържащ едно от разглежданите активни вещества - на изискванията, определени в приложение III към Директива 91/414/ЕИО.
(9)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Документацията относно активните вещества, определени в приложението към настоящото решение, представена на Комисията и на държавите-членки с цел включването на въпросните активни вещества в приложение I към Директива 91/414/ЕИО, принципно удовлетворява изискванията за данните и информацията, определени в приложение II към посочената директива.
Документацията удовлетворява също така изискванията за данните и информацията, определени в приложение III към Директива 91/414/ЕИО, по отношение на един продукт за растителна защита, съдържащ активното вещество, като се отчита предложената му употреба.
Член 2
Докладващата държавата-членка подробно проучва посочената в член 1 документация и съобщава на Комисията заключенията от своите проучвания, заедно с препоръките си по отношение на включването или невключването в приложение I към Директива 91/414/ЕИО на активните вещества, посочени в член 1, както и евентуалните условия за включването на посочените вещества, във възможно най-кратки срокове, но не по-късно от 30 април 2012 г.
Член 3
Адресати на настоящото решение са държавите-членки.
Съставено в Брюксел на 26 април 2011 година.

Labels: 10
12
3
6